Author: dubravska
Last saved by: kuklova
Company: Urad vlady SR

P r e d k l a d a c i a   s p r á v a

Návrh  na  zmenu a doplnenie  uznesenia  vlády  SR  č. 132  zo  dňa  27. februára  2008 predkladá na rokovanie vlády Slovenskej republiky minister financií ako iniciatívny návrh.

Uznesenie vlády SR č. 132 zo dňa 27. 2. 2008 určilo všeobecne Ministerstvo financií SR (orgán auditu) ako orgán zodpovedný za predkladanie ročných súhrnov dostupných auditov a vyhlásení Európskej komisii. Keďže Európska komisia listom č. SOLID/2008/22-ERF II/2008/07 z 26. 11. 2008 požiadala Slovenskú republiku o určenie orgánu zodpovedného za predkladanie ročných súhrnov dostupných auditov špecificky pre Európsky fond pre utečencov II (2005 - 2007) a pre fondy v rámci programu Solidarita a riadenie migračných tokov pre roky 2007 – 2013 za Slovenskú republiku, bolo nevyhnutné vykonať potrebné zmeny v pôvodnom znení uznesenia.

Podnetom na predloženie materiálu sú najmä úlohy, ktoré vyplývajú Ministerstvu financií Slovenskej republiky ako orgánu zodpovednému za predkladanie ročných súhrnov dostupných auditov a vyhlásení Európskej komisii za Európsky fond pre utečencov II (2005 - 2007)a pre program Solidarita a riadenie migračných tokov za Slovenskú republiku a to na základe ustanovenia čl. 42a ods. 1 nariadenia Komisie (ES) č. 478/2007, ktorým sa mení a dopĺňa nariadenie Komisie (ES) č. 2342/2002, ktorým sa ustanovujú podrobné pravidlá na vykonávanie nariadenia Rady (ES) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev. V zmysle uvedeného ustanovenia je každý členský štát Európskej únie povinný určiť orgán (tzv. „Designated body“), ktorý podľa ustanovenia čl. 53b ods. 3 nariadenia Rady (ES) č. 1605/2002 vypracováva a predkladá Európskej komisii ročný súhrn dostupných auditov a vyhlásení týkajúcich sa štrukturálnych fondov, Kohézneho fondu, Európskeho fondu pre rybné hospodárstvo, tzv. poľnohospodárskych fondov (Európsky poľnohospodársky záručný fond a Európsky poľnohospodársky fond pre rozvoj vidieka), Európskeho fondu pre utečencov II (2005 - 2007), fondov vytvorených v rámci programu Solidarita a riadenie migračných tokov na roky 2007 - 2013 za každý kalendárny rok.

V predloženom návrhu na zmenu a  doplnenie sa  ukladá ministrovi vnútra povinnosť zabezpečiť súčinnosť a predkladanie požadovaných podkladov ministrovi financií za rok 2009 do 6. februára 2009, od roku 2010 do 31. januára každoročne s cieľom zostavenia ročných súhrnov dostupných auditov a vyhlásení Európskej komisii, keďže Ministerstvo vnútra SR vykonáva funkcie zodpovedného a certifikačného orgánu za Európsky fond pre utečencov II a fondy vytvorené v rámci programu Solidarita a riadenie migračných tokov na roky 2007 - 2013. 

Návrh  na  zmenu a doplnenie  uznesenia  vlády  SR  č. 132  zo  dňa  27. februára  2008 nemá negatívny vplyv na verejné financie, ekonomický a environmentálny vplyv ani vplyv na zamestnanosť a podnikateľské prostredie. Z týchto dôvodov sa doložka vplyvov nevypracováva.